**МБОУ СОШ № 34**

***по родной литературе на тему:***

**9 класс.**

**Провела: Магомеднабиева Мариян Магомедовна.**

**Тема:Мух1амад Ах1мадов. «Дие бокьун буго»**

**Дарсил мурад:**Дагъистаналъул поэт Мух1амад Ах1мадовасул творчествогун лъай-хъвай гьаби;

Ц1алдохъабазул калам цебет1езаби, чвахунц1али мух1кан гьаби, коч1олаб каламалде рокьи ц1ик1инаби; коч1ол ма1алъул пасих1лъи берцинлъи бати. Сипатиял раг1абазул маг1на рагьизе малъун, лъималазул г1акълу бег1ери;

Г1адатаб анализалъул кумекалдалъун ц1алдохъабазул логикияб пикру цебет1езаби;

Г1адатаб анализалъул кумекалдалъун инсанасул бищун к1удияб талих1 эбел йик1ин бич1ч1изаби, гьелъул адаб - х1урмат гьабиялде лъимал куцай.

**Алатал:**интерактивияб доска, поэтасул сурат ва т1ахьал, авар театралъул пьесабазул диск.

**Дарсил ин.**

1. **Класс х1адур гьабила дарсиде.**
2. **Учителасул цебераг1и:**

Ассаламу г1алайкум

Т1аде рач1арал гьалбал.

Ассаламу г1алайкум

Хириял ц1алдохъаби.

Ассаламу г1алайкум

Аваразул миллат-мац1.

Адаб кьоч1ое лъураб,

Ахир рокьуе гьеч1еб.

Армяназул пашманлъи

Арарат мег1ер буго

Аваразул пашманлъи

Авар мац1 лъач1ел лъимал.

**Лъималазул жаваб:**

Ваг1алайкум ассалам

Х1урматияй муг1алим.

Нижеца ях1 бахъила

Авар мац1 лъик1го лъазе.

**Учитель:** Лъимал, нужеца жакъа дарсида авар мац1 лъик1го лъазе раг1и кьуна. Х1аракат бахъе дарсида нужерго пикру загьир гьабизе. Дун йиго 35-абилеб гимназиялъул муг1алим, ц1арги дида буго Гулишат Абдусаламовна.

Цин нилъеца цересел дарсазда малъараб такрар гьабила.

1. **Цересел дарсазда малъараб такрар гьаби:**

**Тестал:**

**а) «Дир рак1 муг1рузда буго» абураб поэмаялъул авторасул ц1ар бице.**

1. Ц1адаса Х1амзат
2. Расул Х1амзатов
3. Фазу Г1алиева

**б) «Хваразул ц1аралдасан» абураб поэмаялъул аслияб пикру баян гьабе.**

1) Рагъалде данде къеркьезе ккола

2) Халкъалъул тарих лъазабизе ккола

3) Рагъда хварал к1очене бегьуларо

**в) «Саба - Меседо» абураб асаралъул авторасул ц1ар бице.**

1) Расул Х1амзатов

2) Машидат Гъайирбекова

3) Г1абасил Мух1амад.

**г) Щиб махщелалъул г1адан кколей Багъатарил «Севералда бугеб дир милъиршоялдаса» Лидия?**

1) Муг1алим

2) Художник

3) Тохтур.

**д) Маг1арул хъвадарухъан Багъатарил фамилия щиб?**

1) Х1амзатов

2) Х1абибов

3) Х1ажиев.

1. **Гьал коч1ол мухъал тартибалда лъе:**

Дун вач1ина духъе, вач1ина духъе,

Квег1аб берзул маг1у бац1ц1уна сардилъ,

Чирахъ г1одоб кьурун, кьижа, дир мискин.

Дица балъго, эбел кваранаб квералъ,

1. **Щиб асаралдаса росарал гьал раг1аби:**

а) Йижараб росу тун сапаралъ индал,

Бусен, къаданиб жо къвак1араб ккани,

Мун гьаюрай бабул х1еренлъи босун,

Х1улидул бусенлъун т1ибит1е, месед.

1. Р.Х1амзатов «Авар мац1»
2. Х1.Гъазимирзоев «Васасде»
3. М.Гъайирбекова «Эбелалъул кеч1»

б) «Шагьар г1агарлъанаг1ан хъудиги нак1к1лъун т1ад бигъун ч1араб к1к1уйги г1емерлъулеб бук1ана. Дагьабго заманалдасан туристазул гьаркьигъараб къокъа нек1сияб шагьаралъул къват1азде лъугьине буго».

1) Багъатар «Севералда бугеб дир милъиршо»

2) Г1арип Расулов «Хазина»

3) Фазу Г1алиева «Кини».

в) Эбел, к1оченаро гьит1инаб мехалъ,

Дун къват1ахъ кват1игун, кидаго дуца

Горда лъун толаан бакараб чирахъ

Ва къирун толаан къач1ого каву.

1. Х1.Гъазимирзоев «Лъалхъуге дир барти»
2. Р.Х1амзатов «Эбелалде»
3. М.Гъайирбекова «Эбелалъул рак1».

г) Эбелалде хъвалеб кагъатги бихъун

Вахъун рогьалида росулъе ана.

Гьелда бер ч1варабго кеч1 к1очон тана

Гьеч1о эбел г1адаб кеч1 дунялалда.

1. Мух1амад Ах1мадов «Эбелалде кагъат»
2. Р.Х1амзатов «Эбелалде»
3. Г1арип Расулов «Хазина».
4. Гьал руго, лъимал, Мух1амад Ах1мадовасул «Эбелалде кагъат» абураб коч1олъа росарал мухъал. Жакъасеб нилъер дарсил тема ккола Мух1амад Ах1мадовасул «Дие бокьун буго» абураб кеч1. Хъвай тетрадазда къо-моц1, тема ва дарсил эпиграф: ***Эбелалъул рак1 гурх1и***

***Ц1аялъги бух1уларо.***

***Эбелалъул рак1 бух1и***

***Лъадалъги т1ерхьунаро.***

***(кици)***

1. **Поэтасул биографиягун лъай-хъвай гьабила:**Аваразул шаг1ир Мух1амад Ах1мадов гьавуна 1955 соналъ Гъуниб районалъул Гьонода росулъ. Лъуг1изабуна Москваялъул М.Горькил ц1аралда бугеб Литературияб институт. Х1алт1ана Дагъистаналъул т1ахьазул издательствоялда, Дагъистаналъул хъвадарухъабазул Союзалъул правлениялъул г1уц1иялъулав секретарьлъун.

Мух1амад Ах1мадов 1977 соналдаса нахъе ккола СССРалъул хъвадарухъабазул Союзалъул членлъун. Гьабсаг1ат х1алт1улев вуго Дагъистаналъул хъвадарухъабазул Союзалъул председательлъун. Щибаб хамизкъоялъ Р.Х1амзатовасул ц1аралда бугеб библиотекаялда Мух1амад Ах1мадовасул нухмалъиялда гъорлъ т1обит1ула хъвадарухъабазул творческияб данделъи яги ц1ияб т1ехь къват1ибе биччаялъул данделъи. Гьениб г1ахьаллъи гьабула нижер гимназиялъул ц1алдохъабазги ва рес бук1уна бокьараб суал гьесие кьезе ва гьесул куч1дузухъ г1енеккизе.

Мух1амад Ах1мадовасул эбелалъул х1акъалъулъ хъварал куч1дузул цояб нилъеца ц1алила т1ехьалдасан.

1. **Словарияб х1алт1и.** Гьел куч1дузулъ нилъеда ратула цо-цо рич1ч1уларел раг1аби: парахалъи - спокойствие, росдал сверабазде – перекрёстки села, гьурмалъги пархун – мелькнуло на лице.
2. **Учителас кеч1 ц1алила.**
3. **Кеч1 лъималаз ц1алила, ахирисеб куплет киназго цадахъ ц1алила.**
4. **К1еч1алда т1ад х1алт1и:** Нилъеца коч1олъ аллитерация батила, коч1ол роцен бихьизабизе вахъинавила цо ц1алдохъан. (1 куплет)

Дие бокьун буго,

Рик1к1адаса щун,

Рук1к1унеб мехалда

Рокъов вуссине;

Свакарал пикраби,

Каранлъа роржун,

Росдал сверабазде

Данде руссине;

1. куплеталда метафора батила:

Гордазухъ рек1арал

Рак1ал кинигин,

Киналго чирахъал

Дие къалъизе.

**Учитель:** Рек1арал рак1ал абулаго, г1урус литератураялдасан М.Горькиясул асаразул кинав героясул образ цебе ч1олеб бугеб? (Данко)

Гьаб коч1олъ калам пасих1 гьабизе авторас х1алт1изарун руго сипатиял раг1аби – эпитетал, бокьилаан нужеда гьел ратизе:

**къирараб нуц1а,**

**херлъи лъалеб гьими. росдал свераби**

1. **Кеч1алъул идея ва тема батила:**

- Кинаб темаялда хъван бугеб гьаб кеч1?

- Идея кинаб кколеб? Жиндирго коч1олъ авторасе щиб загьир гьабизе бокьун бугеб?

- Бит1ун буго, лъимал, эбелалдаса рик1к1ад хут1араб мехалъ гьелде бугеб ч1алг1ен, рокьи, г1ищкъу загьир гьабулеб буго.

- Щай авторас рук1к1унеб заман т1аса бищараб?

(Росдал къват1алги ч1ороголъараб г1адамаз пикрабазеги анищазеги квал квал гьабулареб заман)

- Щай т1урк1изаюлей? Пашманлъиялъищ яги рохалицайищ?

- «Пакъиралъ рохалилъ дир ц1ар шурила» абун хъвалеб буго. Щай шурулеб?

Расул Х1амзатовасул «Маг1арулал» абураб коч1охъего унго-унгояй маг1арулалъ г1адин эбелалъги жиндирго рохелги х1асратги, сабур гьабун, бахчулеб буго. Гьеб куплет рак1алда бугищ?

- Коч1ол ахиралда авторасул кинаб анищ, мурад бугеб? Ц1алея гьел мухъал.

**Учитель:** Лъик1 бич1ч1ун буго нужеда гьеб кеч1. Г1енеккеха, лъимал, нилъерги авторасулги пикру данде кколеб бугищали. (интервью М.А.)

- Цох1о Мух1амад Ах1мадовас гуребги цогидал къалмил устарзабазги хъван руго эбелалъул х1акъалъулъ куч1дул. Дагъистаналъул хъвадарухъабаздаги шаг1ирзабаздаги гьоркьов нагагьги ватуларо эбелалъул х1алимлъи, х1асратлъи къалмиде босич1ев раг1ул устар. Библиотекаялдаса кинаб т1ехь нилъеца босаниги, гьениб нилъеда батула эбелалде бугеб рокьи загьир гьарулел мухъал. (т1ахьазул выставка бихьизабула)

Нужеда киназдаго рак1алда батилин ккола нилъеца 7 классалда ц1алараб Р.Х1амзатовасул кеч1 «Эбелалъ дир кинидахъ куч1дул ах1ич1ел ани» абураб:

Дир мац1 бук1инароан,

Дир ц1ар бук1инароан,

Рик1к1ада сапаразда

Дида нух къосинаан,

Дида рокьи гьадиг1ан

Ракьалда лъалароан,

Эбелалъ дир кинидахъ

Куч1дул ах1ич1ел ани.

Эбелалде бугеб рокьи, гьелъухъ г1ашикълъи загьир гьабун хъварал куч1дул Р.Х1амзатовасул г1емерал руго. Рак1алде щвезабеха нилъеца цебехун ц1алун бук1араб гьесул кеч1. (кеч1 ах1ула)

Эбел, к1оченаро гьит1инаб мехалъ,

Дун къват1ахъ кват1игун, кидаго дуца

Горда лъун толаан бакараб чирахъ

Ва къирун толаан къач1ого каву.

Учитель: Эбел – васалги гьарурай, ясалги гьарурай, гьезие куч1дулги, бакъналги гьарурай; кинабго т1егьалебгин беч1алелъулги, бач1унебгин унелъулги, г1умруялъулги хвалилги хвел жиндие гьеч1ей; гьереси гьеч1ей нуг1. Эбелги эбелалъ кодоб ккураб лъимерги – гьале иях1, гьале бит1араб, гьале намус, гьале берцинлъи. «Дуе эбелалъ кинидахъ кеч1гойищ ах1ич1еб?» - абун буго Х1ажимурадица цо рагъда х1инкъарав чиясда. Эбелалде бугеб рокьи нилъеда бихьула халкъиял кицабазулъги биценазулъги. Нужедаги лъалел ратила эбелалъул х1акъалъулъ кицаби?

1. **Кицабазда т1асан творческияб х1алт1и.**

Дицаги росана, лъимал, эбелалъул х1акъалъулъ кицаби. Гьанир гьел кицабазул ахирал жура – гъуран кьун руго. Нужее т1адкъай буго гьел кицабазе бит1араб ахир балагьазе.

Эбел - эмен разияб лъимер – лъуг1и гьеч1еб хазина.

Эбел - инсуе гьабураб хъулухъ – дуего нухде бан тараб т1ех.

Эбел - инсуе кьураб г1акъуба – дурго нухде бан тараб заз.

1. **Гьал кицабазда гьоркьоб биччараб раг1и бате:**

Эбел-эмен хер гьарулелги .….. , бах1ар гьарулелги ………….

Эбел – инсул ….. лъималазда, лъималазул ….. гьаваялда.

Эбел – инсул ……. тарав халкъалъе басралъула.

1. Гьел гурелги кицаби г1емерал руго, лъимал. Щибаб кициялъги нилъее г1акълу, малъа - хъвай кьола. Мисалалъе босилин цойги кици: **Лъималаз эбел – инсуе щиб гьабун батаниги, гьезул лъималаз гьезиеги гьабулеб гьебго жо.** Гьаб кици нужеда кин бич1ч1улеб, лъимал?
2. Нужеца киназго абуралъе нуг1лъи гьабулебг1адин дие бихьизабазе бокьун буго нилъер авар театралъул «Якьад рихаразул росу» абураб пьесаялъул цо бут1а. (диск)

- Цебе заманаялъ бук1араб кинаб г1адат какун бугеб?

Гьанже заманалъ гьедин гьабулеб гьеч1о, амма камулелги гьеч1о херал эбел-эмен пансионатазде щвезарулелги. Гьезда рак1алде кколеб батила кидаго жал г1олохъанго рук1инин, херлъиларин ва унтиларин.

Эбел! Гьеб раг1ул гьуинлъиги гьайбатлъиги киназдаго гуро бич1ч1улеб. Ургъич1ого рехулеб раг1иялъ чанги къварид гьаюла нилъеца эбел, амма киг1ан лъималаз пашманлъизаюниги, т1аса лъугьуна х1алимаб эбелалъул рак1. Умумузул заманалдаса жакъа къоялде щвезег1ан нилъехъе щварал эбелалъул рокьиялъулги, рак1алъул г1ат1илъиялъулги, х1еренлъиялъулги бицунел чанги абиял руго. Гьез нилъ эбелалдехун бугеб бербалагьиялъул х1исаб гьабизе т1амула. Эбелалъул рак1алъул х1акъалъулъ бицен раг1ун бук1ун батила киназдаго. (лъималазе бицен бицуна)

**Къадиясул х1укму:**(учителас ц1алула)

- Нужер пикруялда, кинай кколей?

1. Эбелалъул рак1 – гьеб буго божи, рокьи, гьари, рохел, къварилъи, рек1екълъи. Кинабго гьеб жанибе бачуна букъараб зар г1анаб эбелалъул рак1алъ. Диеги бокьун буго, лъимал, цо бицен нужее бицине.

**(бицен учителас бицуна, кагъат лъималаз ц1алула)**

1. Ц1акъ бокьилаан гьаб хабар унго - унголъун ккараб гуреб, ургъун бахъараб бук1ине. Кин батаниги, эбелалъул лъималаздехун бук1унеб рокьиялъул раг1алги ракьанги бук1унареблъи мух1канаб жо буго…
2. Цо-цо мехалда рак1алде ккола - эбел йик1инч1еяни щибдай нилъеца гьабилааан? Гьей йик1инч1еяни, бук1инароан ч1аголъи, гьунар, гьадинаб г1умру, гьадинаб Дагъистан. Эбел – т1олго т1абиг1аталъул байбихьи, лъимадул т1оцебесеб гьимиги ахирияб маг1уги. Тубх1ат Зургьаловалъ т1убараб т1ехь хъван буго эбелалде гьарурал куч1дузул ва маг1абазул. Гьеб ц1алулев чиясул черх ц1унц1рахинабулеб буго г1ищкъуялъул гьелегьараб ц1адул кутакалъ. Гьелъ к1удияб махщалида рагьулеб буго жиндирго рек1ел х1ал, эбелалде бугеб рокьи, гьей камиялъул бугеб къварилъи, рек1ел бух1и. (Т1ехь бихьизабула) Цо куплет кинацаго цадахъ ц1алула.
3. **Учитель:**Эбел камиялъ рак1 данде къач1евги, маг1у т1еч1евги гьеч1о дунялалда щивго. Гьеб бух1иялъ к1алалъе пасих1лъиги, раг1уе камиллъиги бач1инабула шаг1ирзабазул гуребги гьит1инал г1олилазулгицин. Гьединаздасан ккола эбел камидал к1иго яцалъ гьабураб маг1у.

**«Рузман къо щвезег1ан къо мех лъик1, эбел».**

Щибаб рузман къоялъ, хирияй эбел,

Къулула дуй бет1ер дица хабалалъ.

Дур х1ат1ал ахада накабиги ч1ван,

Бачуна Лаилагь, ц1алула алх1ам.

Цинги дир рек1еца ах1ула – Эбел!

Амма бер к1ут1ула хъах1аб зонода.

Гьаюгьинан щола дун дуда цее,

Дие мун гьимула сураталдасан.

Дица квер бахъула – эбел, эбелан,

Амма къанабахъан бахъунаро сас.

Нахъеги йилълъуна зонода аск1ой

Къала гьеб каранде, бала сверун къвал,

Т1ола берзул маг1у балеб ц1ад г1адин,

Къваридал дир к1ут1буз щурула дур ц1ар,

Духъан унелъулги, хирияй эбел,

Нахъ-нахъ ялагьула дур заниялъухъ,

Бихьула гургинаб ч1агояб гьурмал

Ч1ег1ерал беразул берцинаб сурат.

Эбел, дица бет1ер къулулеб буго

Дур къаданиб бугеб хъах1аб зоное.

Эбел, дуе къо лъик1 гьабулеб буго

Хадусеб рузманкъо т1аде щвезег1ан.

1. **Учитель:** Нилъеца ц1алараб Мух1амад Ах1мадовасул кеч1алда ц1ар буго «Дие бокьун буго». Гьедин байбихьулебги буго гьеб. Гьениб гьес жиндирго рокъове вуссине бугеб анищ загьир гьабулеб буго.
2. **Дарсил х1асил.**

- Г1енекке, лъимал, живго авторасул ц1алиялъухъги. (запись)

- Нилъеца ц1аларал куч1дузулъ, халкъиял кицабазулъ ва биценазулъ кинайлъун йихьизаюлей йигей эбел?

- Гьеб кеч1алдаса нужее бищунго рокьарал мухъал ц1але.

(Учителас къиматал лъела)

- Гьаб дарсил кинаб бут1аялъ нужее бищун к1удияб асар гьабураб?

**Рокъобе х1алт1и:** Лъимал, нужер щивасул батила эбелалда абизе бокьараб, гьелдаса нечон абич1ого тараб. Бокьилаан нужеца гьеб кагътидалъун хъвазе, ва эбелалъухъе кьезе. Гьеб буго нужее рокъобе х1алт1и.

Ц1алдохъабазе баркала кьела ва ахирисеб хит1аб ц1алила.

1. **Лъималазде хит1аб:**

Лъимал, нужеца ц1акъ рахьдал мац1 ц1уне,

Ц1а жаниб бакараб гъансито ц1уне.

Ц1ерг1адин г1агарлъи, росдал г1адамал,

Гьудул-гьалмагъзаби, божилъи ц1уне.

Эбелалъул х1урмат х1елх1едун гьабе,

Гьелъул х1ат1икьлъидал нужее Алжан,

Жан-рух1 лъуг1изег1ан, г1умру инег1ан,

Босуге т1аса квер, кумек т1аг1унге.

1. **Учитель:** Рек1ее бокьарал анищал, хьулал нужерги ратила, лъимал. Рач1аха нилъеца киназго цадахъ цо нилъерго анищал, хьулал загьир гьаризе:

***Дие бокьилаан гьаб г1умруялда…***